Skull and Bones (videopeli)

Skull and Bones on Ubisoft Singaporen kehittämä ja Ubisoftin julkaisema merirosvoaiheinen toimintaseikkailupeli. Peli painottuu meritaisteluihin ja sijoittuu Intian valtamerelle.

Peliä esiteltiin ensi kerran E3 2017 -tapahtumassa.

Pelin julkaisua on siirretty useaan kertaan. Peli oli alun perin tarkoitettu julkaistavaksi vuonna 2018 PlayStation 4:lle, Windowsille ja Xbox Onelle. Ubisoft kertoi heinäkuussa, että peli oli tarkoitus julkaista 8. marraskuuta 2022. Ubisoft kertoi 28. syyskuuta 2022, että peli julkaistaan maaliskuun 9. päivänä 2023 Windowsille, Playstation 5:lle ja Xbox Series -konsoleille. Tammikuussa 2023 Ubisoft ilmoitti uudesta lykkäyksestä.

Pelaaminen  
Skull and Bones on palvelupohjainen verkkomoninpeli, jossa pelaaja ohjaa merirosvokapteenia Intian valtamerelle sijoittuvassa avoimessa maailmassa. Pelaaja etenee suorittamalla erilaisia tehtäviä ja taistelemalla, mikä nostaa hänen pahamaineisuuttaan (Infamy). Pelaaja saa tehtäviä NPC-hahmoilta, ja niihin yleensä kuuluu muiden merirosvoalusten upotusta, linnoituksiin hyökkäämistä ja arvokkaiden lastien kuljetusta. Pelissä on askarteluun (crafting) liittyviä pelimekaniikkoja, ja varusteet, aseet ja laivat askarrellaan itse. Pahamaineisuuden tasosta riippuen pelaajan on mahdollista saada uusia kaavoja askartelua varten. Pelaajan on mahdollista tehdä tehtäviä yksin tai seurassa, tai taistella toisia pelaajia vastaan, jolloin hän voi saada osan heidän alustensa lastista. Peli yhdistelee seikkailua ja taistelua merellä selviytymismekaniikkoihin. Pelissä ei ole yksinpelikampanjaa, ja se keskittyy PvE- ja PvP -taisteluun, joskin kehittäjien mukaan PvP on vapaaehtoista.

Pelissä on kolmenlaisia laivoja. Rahtilaivoihin mahtuu enemmän lastia, navigaatiolaivat ovat nopeampia ja taistelulaivoihin mahtuu enemmän aseistusta ohjattavuuden kustannuksella. Laivoihin on mahdollista kiinnittää mm. tykkejä, raketinheittimiä, liekittimiä ja kuulanheittimiä. Kaikki aseet tekevät eri tavalla vauriota. Laivan kestävyyttä voi parantaa kiinnittämällä siihen panssaria.

Kehitys  
Skull and Bones on ensimmäinen Ubisoftin Singaporen studion kehittämä peli. Pelin kehitys alkoi vuonna 2013, ja sen idea syntyi studion työstäessä merellä taistelemiseen liittyviä pelimekaniikkoja Assassin's Creed IV: Black Flagissa. Skull and Bonesin oli alkujaan tarkoitus laajentaa näitä mekaniikkoja moninpelin muotoon Assassin's Creed IV: Black Flagin julkaisun jälkeisenä päivityksenä, mutta pelistä päätettiin sitten tehdä täysiverinen spin-off työnimellä Black Flag Infinite ja lopulta päätettiin tehdä kokonaan uusi peli. VGC:n haastattelemien nimettömien lähteiden mukaan Ubisoft halusi Skull and Bonesin erottuvan yhtiön muista avoimen maailman peleistä, kuten Watch Dogsista ja The Divisionista, mikä johti pelin lykkäämiseen useita kertoja kun Singaporen studio pyrki hiomaan pelin ideaa. Vuonna 2019 pelin kehitys päätettiin käynnistää uudelleen, ja sen malli muutettiin "eläväksi" peliksi. Pelimaailman tehtävien, hahmojen ja tarinoiden haluttiin muuttuvan ajan myötä riippuen pelaajien teoista, mikä tuli Epic Gamesin Fortniten antamasta innoituksesta. 

Kotakun haastatteleminen nimettömien lähteiden mukaan Skull and Bonesin suuntaa ja laajuutta on muutettu useita kertoja. Pelimaailman oli aluksi tarkoitus olla Karibia, sitten se oli kreikkalaisen mytologian Hyperborea ja lopulta Intian valtameri. Pelin oli tarkoitus aluksi keskittyä merellä liikkumiseen ja taisteluun Sid Meier's Pirates! -pelin tapaan, kunnes se hylättiin keskittymällä enemmän maalla tapahtuvaan selviytymiseen Rustin ja Ark: Survival Evolvedin tapaan. Nämä kehitysprosessin vaikeudet liittyivät mm. ristiriitaisiin ideoihin, kehitystiimin sisäisiin ristiriitoihin,  selkeän suunnan puutteeseen, Singaporen studion huonoihin työoloihin ja johtamisen ongelmiin. Erään kehittäjän mukaan "jos Skull and Bones olisi kilpailijan peli, se olisi tapettu jo 10 kertaa.".

Ohjaaja Ryan Barnardin mukaan Skull and Bones ei ole tarinavetoinen peli, vaikka siinä on tarinallisia elementtejä, joihin pelin maailman taustatarina perustuu. Hän haluaa pelaajien luovan pelissä oman tarinansa ja he voivat valita millaisia merirosvoja haluavat olla. Peli oli alkujaan tarkoitus julkaista 8. sukupolven pelikonsoleille, mutta se siirrettiin 9. sukupolven konsoleille, koska Ubisoft halusi kehitysvaiheessa panostaa pelin pitkäikäisyteen.

Vastaanotto

Ennen julkaisua 
Trusted Reviewsin Jade King sanoi Skull and Bonesin vuoden 2018 E3-messuilla esitellyn demon olleen "hyvin hankala päästä käsiksi yhden lyhyen pelisession aikana". Tämä johtui hänen mielestään useiden seurattavien käyttöliittymäelementtien tuomasta monimutkaisuudesta ja eri laivojen vaihtelevista erikoisuuksista; pelissä tapahtui paljon asioita samanaikaisesti. Hän koki, ettei pelissä tuntunut olevan valtavasti syvyyttä sen järjestelmien oppimisen lisäksi. Hän toivoi peliin lisättävän hieman enemmän strategiaa tai strategisista elementeistä tehtävän hieman helpommin luettavia ja ymmärrettäviä keskivertopelaajalle.

Pelaajan Janne Pyykkösen mielestä Skull of Bonesin heinäkuun 2022 Ubisoft Forward -lähetyksessä esitelty demo herätti paljon kysymyksiä koskien pelin palvelumallia ja sen mekaniikkoja. Pelin tarinan taso ja pelattavuuden syvyys olivat hänestä "täysiä mysteerejä". Pelin valmiusaste ja julkaisun jälkeinen tuki herättivät myös varautuneisuutta johtuen sen pitkästä ja ongelmallisesta kehitysprosessista: "Onko Ubisoft saanut Skull and Bonesin nyt pisteeseen, jossa yhtiö on oikeasti tyytyväinen peliin, vai heitetäänkö se nyt markkinoille ajelehtimaan ja kuolemaan kuin peliesittelyssä nähty piraatinalku?"

Lähteet

Aiheesta muualla 
 Virallinen sivusto 

Ubisoft
PlayStation 5 -pelit
Xbox Series X- ja Series S -pelit
Windows-pelit
Avoimen pelimaailman pelit